《情诗》
明代·王逢年

美人临高楼，青蛾眄来久。
何许系相思，一带横塘柳。
横塘柳初齐，梁燕筑巢栖。
双双飞不去，莫蹴柳花迷。
柳花拂罗袖，脉脉销清昼。
离恨几回肠，独援瑶琴奏。
瑶琴奏还歇，燕掠楼中月。
似梦昭阳宫，心将露苔结。

作者简介：明苏州府昆山人，字舜华，初名治，字明佐，号玄阳山人。诸生。负才傲世，应试作文，多用古文奇字，被黜。入京师谒父执，代拟书札，以有所改窜，不辞而去。淮阴鲁道徒步追之逆旅，资之以归，辑其诗为《海岱集》，王世贞作序，盛相推挹。而逢年每指摘王诗，谓为俗调。世贞怒而排之，则更自负。年八十，无病而逝。有《天禄阁外典》。